Տիեզերքից բացի, ամեն ինչ ունի սկիզբ եւ վերջ: Նիկոլ Փաշինյանի սկսած շարժումը բացառություն չէ: Քչերն էին հավատում, որ փոքր խմբի սկսած քայլերթը կվերածվի նման ընդգրկում ունեցող շարժման: Պատճառը, թերեւս, Նիկոլ Փաշինյանի փողոց գնալու որոշման տուպիկայնությունն էր: Նրան չէին հավատում նույնիսկ սեփական խմբակցության անդամները: Սա չենք կարող ժխտել: Հետեւաբար, պետք է խոստովանել, որ Նիկոլ Փաշինյանի հաշվարկներն այլ բանի վրա էին կառուցված: Մեր համեստ կարծիքով` նա հույսը դրել էր այն մեխանիզմների վրա, որոնց շնորհիվ ժամանակին ստեղծեց «Քաղաքացիական պայմանագիր» կուսակցությունը: Դա ազատ քաղաքացիների կուսակցություն է, նրանց ցանկությամբ, նրանց կամքով ստեղծված կուսակցություն, այստեղ հավաքված են քայլ անելու ընդունակ մարդիկ: Այսօրվա շարժումը ձեւավորման մեխանիզմների առումով ոչնչով չի տարբերվում «Քաղաքացիական պայմանագիր» կուսակցությունից: Նույնն են անգամ հռետորաբանությունը, ոգեւորությունը, ակցիաների տրամաբանությունը: Շատ էլ իրարից տարբեր չեն մարդու ավտոտնակի կտուրը բարձրանալը, պատուհանների ճաղերից կախվելն ու դրանց տակ բարձրախոսները զլելը եւ, ասենք, փողոցում մարդկանց, տրանսպորտի առաջը կտրելն ու միանալու կոչեր անելը: Մեխանիզմներն աշխատեցին նաեւ այս դեպքում, ինչին մեծապես նպաստեց նաեւ կուտակված հանրային դժգոհությունը: Բայց այս ամենը, անկախ ամեն ինչից, պետք է նաեւ վերջ ունենա, հանգուցալուծում, այն չի կարող անվերջ շարունակվել, որովհետեւ շարժումը, այնուհանդերձ, կուսակցություն չէ եւ չի կարող իր բազմաբղետ կազմով հարատեւել տարիներ: Ավելին ասեմ` դեռ պետք է կարողանալ կարճ ժամանակամիջոցում ցանկացած շարժում հասցնել տրամաբանական ավարտի, այլապես այն կարող է դառնալ ձանձրալի եւ հիասթափեցնող: Կուսակցությունը կարող է ունենալ վերելքների եւ վայրէջքների տարիներ, իսկ շարժումը, եթե կա դրա դրական արգասիքը տեսնելու ցանկություն, պետք է իր տրամաբանական ավարտին հասցնել վերելքի մեջ` բաց չթողնելով դրա բարձրակետը, այլապես ստիպված կլինես դժգոհել նոսրացող հրապարակից, ընդհուպ վիրավորել այն մարդկանց, որոնք ողջ վերելքի ընթացքում իրենց ուսերին են կրել շարժումը: Լեւոն Տեր-Պետրոսյանը, կարծում եմ, թույլ չի տա ինձ ստել, որովհետեւ անձամբ է ականատես եղել Ազատության հրապարակի նոսրացող պատկերներին եւ «իրավացիորեն» դժգոհել դրանից: